Kirin se brani: Zabino internet bankarstvo omogućuje krivotvorenje podataka

Grad Virovitica objavio je Zapisnik o obavljenom proračunskom nadzoru kojim se utvrđivala zakonitost izvršavanja proračuna od 2010. do 2019. godine.

Povod za nadzor bio je manjak u proračunu od 17,25 milijuna kuna koji je prije četiri mjeseca uočila Zagrebačka banka, a ubrzo nakon čega je nestao pročelnik Virovitice za financije Siniša Palm. Palm je par dana kasnije pronađen mrtav, a bez obavljene obdukcije zaključilo se kako je počinio samoubojstvo, dok ga je gradonačelnik Kirin prozvao kao jedinog krivca za nestanak novca. Osim Palma, u liniji odlučivanja bili su još Kirin i njegova žena, a mnogi mediji, među kojima i N1, tada su upozoravali na neobične pojedinosti koje su bacale razne sumnje na ideju kako je Palm koji je vozio auto star 20 godina mastermind iza krađe.



Prema zapisniku koji potpisuju inspektorice Ministarstva financija Kata Kračun i Antonia Tomić, između 2013. i 2019. godine postojala je razlika između potpisane i ovjerene dokumentaciju u papirnatom obliku i stvarnog stanja na raćunu u visini navedenih 17,25 milijuna. Sporne radnje bili su transferi novčanih sredstava prema košarkaškom klubu Virovitica, podizanje gotovine na bankomatima i šalterima banke i stavke umjetno prikazanog prometa.



ZAPISNIK: PALM JE KRIVOTVORIO PDF-OVE



Palm je prema zapisniku optužen kako je preuzimao originalne izvode iz Zagrebačke banke na kojem su se nalazile i navedene nezakonite stavke, krivotvorio te PDF-ove pomoću Foxit ADvanced PDF Editora te potom takve izvode printao i dostavljao u knjigovodstvo, odnosno odlagao u registratore. Na košarkaški klub tako je prebačeno 6,72 milijuna, na bankomatima je podignuto 6,72 milijuna, a na šalterima banke 239.000 kuna, što ukupno čini 16,90 milijuna kuna. Lažiran je i promet u visini 342 tisuće kuna koji je iskorišten za plaćanje kamata po kratkoročnim kreditima Grada.



U zapisniku se navodi kako je sve transakcije provodila jedna osoba, zbog čega su izostali sustavi kontrola u višegodišnjem razdoblju te se navodi kako nema opravdanja zašto i druga osoba nije utvrđivala i u banci provjeravala stvarno stanje žiro računa barem na kraju svake poslovne godine kad je provjerom u banci trebalo uskladiti stanje novčanih sredstava sa stanjem u knjigovodstvu Grada.



KIRIN: ZABA NIJE UGRADILA ZAŠTITU OD KRIVOTVORENJA

Na zapisnik Ministarstva financija očitovao se gradonačelnik Kirin, koji je u jednom dijelu odgovornost pokušao prebaciti na Zabino internet bankarstvo:



"Nakon što je Siniša Palm samovoljno, uz pomoć ilegalnog korištenja softvera, proveo nezakonite radnje prepravljanja elektroničkih i pisanih podataka sadržanih u izvodima i takve prepravljene dostavljao u knjigovodstvo na daljnju obradu, došlo se do spoznaje da internetsko (e-zaba) bankarstvo kroz bankarski sustav i informatičku aplikaciju nema ugrađenu zaštitu i da postoji mogućnost krivotvorenih radnji koje su posljedično dovele do štete po proračun Grada Virovitice. Podržavajući načelo "dva para očiju/dvostruki potpis" povučena su sva ovlaštenja s mogućnošću isplate sredstava sa poslovnih računa Grada Virovitice od strane samo jedne osobe. Nova ovlaštenja za raspolaganje sredstvima po poslovnim računima Grada Virovitice dana su uz uvjet potpisa ("dva para očiju"), ali i nadalje ostaje otvoreno pitanje: tko će kontrolirati dva ili tri potpisnika ako bankarski sustav nije ugradio zaštitu kojom bi se onemogućilo prepravljanje (krivotvorenje) podataka?!"